text: Skills-deltager drømte om kager om natten
  26 januar 2017 kl. 12.55
  Konditoreleven Louise Brunn Madsen fra Lagkagehuset i Fredericia har længe været spændt forud for DM i Skills. I dag blev konkurrencen åbnet af statsministeren. 
  Louise Bruun Madsen har brugt mange timer på at forberede sig til DM i Skills. Faktisk så mange, at den unge konditorelev har drømt om kager om natten.
  - Det er rigtig fedt endelig at være i gang. Nu har jeg været spændt så længe, og nu sker det faktisk, siger Louise Bruun Madsen, konditorelev hos Lagkagehuset i Fredericia, til TV SYD.
  Louise Brunn Madsen, konditorelev: "Det er rigtig fedt endelig at være i gang. Nu har jeg været spændt så længe, og nu sker det faktisk"
  DM i Skills blev skudt i gang tidligere i dag, da statsminister Lars Løkke Rasmussen åbnede konkurrencen i Aalborg. Til konkurrencen skal Louise Bruun Madsen lave syv kager på kort tid, så tidspresset er noget, hun mærker.
  - Jeg har slet ikke overblik over, hvordan det går for mig, for der er så mange ting, vi skal nå, så jeg arbejder bare så hurtigt, jeg kan, siger Louise Bruun Madsen.
  Alligevel er hendes ambitioner lige så høje, som sidste gang TV SYD snakkede med hende.
  - Jeg håber stadig på en sejr, men nu må vi se, siger Louise Bruun Madsen i dag.
  DM i Skills bliver afgjort på lørdag, hvor Merete Riisager (LA), undervisningsminister, kommer til præmieoverrækkelsen.
  
  
  